b'\n_START_ARTICLE_\nKalendorinis metodas\n_START_PARAGRAPH_\nKalendorinis metodas, kartais dar vadinamas Knauso-Ogino metodu arba ritmo metodu \xe2\x80\x93 kontracepcijos b\xc5\xabdas, kuris remiasi vaising\xc5\xb3j\xc5\xb3 dien\xc5\xb3 nustatymu pagal paskutini\xc5\xb3 12 moters cikl\xc5\xb3 maksimali\xc4\x85 ir minimali\xc4\x85 trukm\xc4\x99. I\xc5\xa1 vis\xc5\xb3 periodinio susilaikymo metod\xc5\xb3, \xc5\xa1is paprastai reikalauja ilgiausio susilaikymo._NEWLINE_Vaisingas laikotarpis pagal vien\xc4\x85 i\xc5\xa1 patikimiausi\xc5\xb3 (sprend\xc5\xbeiant pagal kontracepcijos efektyvum\xc4\x85) skai\xc4\x8diavimo metodik\xc5\xb3 nustatomas taip: i\xc5\xa1 trumpiausio ciklo atimama 21 diena ir gaunama laikotarpio prad\xc5\xbeia; pabaiga apskai\xc4\x8diuojama i\xc5\xa1 ilgiausio ciklo atimant 8 dienas. Ta\xc4\x8diau d\xc4\x97l atimam\xc5\xb3 dien\xc5\xb3 skai\xc4\x8diaus \xc4\xafvair\xc5\xabs autoriai nesutaria._NEWLINE_Metodas taikytinas tik ma\xc5\xbedaug nuo tokio am\xc5\xbeiaus, kai moters ciklo trukm\xc4\x97 tampa pakankamai pastovi, kadangi paauglyst\xc4\x97je yra gana da\xc5\xbeni dideli ciklo trukm\xc4\x97s svyravimai ir susilaikymo laikotarpis gali b\xc5\xabti neracionaliai ilgas. Apskritai, net ir moterys su reguliariu ciklu, naudodamosi \xc5\xa1iuo metodu turi susilaikyti (priklausomai nuo ciklo) net iki 2/3 savo ciklo trukm\xc4\x97s, tod\xc4\x97l \xc5\xa1is kontracepcijos b\xc5\xabdas yra gana nepopuliarus. Kai kurie specialistai j\xc4\xaf i\xc5\xa1vis priskiria nepatikimiems ir neprakti\xc5\xa1kiems kontracepcijos metodams.\n_START_SECTION_\nIstorija\n_START_PARAGRAPH_\nKalendorinio metodo principus pirmasis apra\xc5\xa1\xc4\x97 graik\xc5\xb3 gydytojas Spranas i\xc5\xa1 Efeso dar II a. pr. m. e. 1904 ar 1905 m. olandas Theodoor Hendrik van de Velde nustat\xc4\x97, kad moters ciklo metu \xc4\xafvyksta tik viena ovuliacija ir jos metu stebimas moters temperat\xc5\xabros pakilimas. \xc5\xa0iuolaikin\xc4\xaf metod\xc4\x85 pirm\xc4\x85kart pateik\xc4\x97 Hermanas Knausas (Hermann Knaus, Austrija) ir Kiusaku Oginas (Kyusaku Ogino, Japonija) 1928 metais. H. Knauso si\xc5\xablymu tur\xc4\x97jo b\xc5\xabti atimamos 17 ir 13 dien\xc5\xb3, o K. Ogino, atitinkamai, 18 ir 11 dien\xc5\xb3.'